
פניות ציבור בבקשת עזרה לחולי ההמופיליה בישראל


היו"ר ישראל אייכלר:

אנחנו פותחים את הישיבה השנייה שלנו היום בעניין פניות ציבור בבקשת עזרה לגבי חולי המופיליה בישראל, של הוועדה לפניות הציבור. איתנו פרופ' גילת קנת, מנהלת המרכז הארצי להמופיליה, ונציגי משרד הבריאות, והפונים ליאורה טבת, מנכ"לית העמותה, ואברהם, חבר העמותה. 

מנהלת המרכז הארצי להמופיליה תציג את הדברים. קודם כל תציגי את הבעיה ואחר כך נדון בה.

גילת קנת:

לכל מי שלא בקיא בנבכי המחלה, המופיליה היא מחלה גנטית מולדת, כרונית, הפרעת קרישה קשה שפוגעת בבנים זכרים. בדרך כלל במדינת ישראל הגילוי הכי מוקדם בעולם מפני שהברית זה אתגר כירורגי בגיל שמונה ימים ואז אם יש הפרעת קרישה, מגיעים עם תינוק מדמם על הידיים לחדר מיון ואז מגלים על ידי בדיקות קרישה את הפרעת הקרישה, חסר בחלבון קרישה בדם. אם זה חסר חלבון מספר 8 קוראים לזה המופיליה A, אם זה חסר חלבון מספר 9 קוראים לזה המופיליה B. 

חולי ההמופיליה מתאפיינים בחיים שיש בהם דימומים בעקבות חבלות, ניתוחים, אבל גם ספונטניים, עצמוניים לשרירים ומפרקים. הדימומים האלה למפרקים יוצרים הרס מפרקים, יוצרים נכות קשה בגיל צעיר, צורך בהחלפות פרקים בגיל צעיר. שליש מהחולים מפתחים נוגדנים לטיפול שהם מקבלים מתרכיזי קרישה, שהטיפול הוא מה שנקרא טיפול replacement, טיפול שמחליף, נותן לדם את מה שחסר בזריקה לווריד. חולה המופיליה ממוצע מזריק לעצמו את הטיפול. אחרי שההורים לומדים להזריק לילדים, הילדים לעצמם בגיל צעיר ותדירות ההזרקות היא לפחות פעמיים-שלוש בשבוע לכל אורך החיים, טיפול מונע, תחשבו על זה, מגיל צעיר על החיים שהם מנהלים.

ליאורה טבת:

הזרקה לווריד.

גילת קנת:

ללא ספק מחלה קשה, ללא ספק מחלה שמגבילה את ההתנהלות של חולי ההמופיליה מבחינה בריאותית, מבחינה חברתית, מבחינה תעסוקתית, מכל בחינה. אנחנו רצינו לבוא לוועדה הזאת כדי לשפוך אור על מספר נושאים ואני איעזר כאן בחבריי, בליאורה ובאבריימ'ה כדי לשפוך אור על הנושאים האלה, ואני אגיד במה אנחנו רוצים לעשות.

נושא מספר אחד זה נושא האבחון של חולה המופיליה. נושא מספר שניים זה העובדה שחולי המופיליה לעומת אנשים שאינם חולי המופיליה מקופחים על ידי סל הבריאות, ואני לא אומר כרגע מבחינת תרופות אלא מבחינת התנהלות. יש דברים כמו טיפולי שיניים שמגיעים לילדים, שהם לא מקבלים.

נושא מספר שלוש זה הנושא שהם מקופחים מבחינת ביטוחים רפואיים. יש כאלה שלא מגיעים להם בכלל ויש כאלה שדוחים אותם על הסף, כולל הקולקטיביים. 

ציון שלוסברג:

איזה ביטוחים רפואיים?

ליאורה טבת:

ביטוחי משכנתה, ביטוח חיים.

ציון שלוסברג:

אז לא ביטוחים רפואיים. 

ליאורה טבת:

גם ביטוח חיים.

גילת קנת:

גם וגם. 

היו"ר ישראל אייכלר:

גם ביטוחים רפואיים? גם ביטוח בריאות?

ציון שלוסברג:

לא, סליחה רגע. 

היו"ר ישראל אייכלר:

אתם אומרים שמונעים מהם ביטוח רפואי גם?

קריאה:

לא. 

היו"ר ישראל אייכלר:

לא בקופות, ביטוחים חיצוניים רפואיים? 

קריאה:

כן.

גילת קנת:

הנושא הרביעי הוא נושא של איפה ואיפה שקיימת בין המבטחים. אם אתה מדבר, ד"ר, על הביטוחים הרפואיים, הקופות אינן - - -

ציון שלוסברג:

את מדברת על ביטוחים רפואיים פרטיים. 

היו"ר ישראל אייכלר:

בעיניי אם יש לקונה בחוק צריך לחוקק את זה. לא יכול להיות ביטוח רפואי שמפלה חולה, גם אם הוא פרטי.

ציון שלוסברג:

ביטוחים רפואיים פרטיים מתנהלים דרך חברות ביטוח פרטיות. מי שמנהל את זה זה ממונה שוק ההון.

היו"ר ישראל אייכלר:

אבל יש רגולציה עליהם.

ציון שלוסברג:

יש רגולציה אבל אתה לא יכול לבוא לחברת ביטוח פרטית ולהגיד לה, בואי תחריגי מצבים רפואיים - - -

היו"ר ישראל אייכלר:

לא להחריג, אבל לא להפלות. 

ציון שלוסברג:

לא, אבל זה היינו הך כי גם חולים אונקולוגיים לא יקבלו כי הם לא רוצים לשאת בעלות מסוימת. זה שוק שהוא לא אצלנו, זה שוק אצל האוצר.

היו"ר ישראל אייכלר:

איך זה בעולם? חברת ביטוח רפואי יכולה להגיד, חולה זה וזה אני לא מקבלת?

ציון שלוסברג:

בוודאי. זה גוף כלכלי לכל דבר. זה גוף פרטי שמבטח או לא מבטח. 

היו"ר ישראל אייכלר:

אתה יודע כמה חוקים יש היום שמגבילים חברות פרטיות וחברות מזון על כל מיני דברים כאלה, פיקוח מחירים?

ציון שלוסברג:

כל מי שמנהל את העניין של ביטוחים רפואיים פרטיים או כל הביטוחים בכלל זה הממונה על שוק ההון באוצר. כל הביטוחים הרפואיים הפרטיים לא אצלנו.

ליאורה טבת:

אז מה אתה מציע לנו לעשות? חולה המופיליה שמצהיר על ההמופיליה שלו, לא מבטחים אותו בביטוח משכנתה, אז הוא לא יכול לקבל משכנתה. 

היו"ר ישראל אייכלר:

משכנתה זה משהו אחר. אני מפריד.

ליאורה טבת:

אני שואלת מה אתה מציע לנו לעשות. 

ציון שלוסברג:

אני לא מציע שום דבר.

היו"ר ישראל אייכלר:

הוא רק מציג את הדברים. אני רוצה שכמו שיש בחברות סלולאריות, אנחנו מגבילים אותם בדברים פרטיים ביותר, כמה זמן ייקח עד שהם יענו, כל חברה, כל בנק, בוודאי מי שעובד בבורסה, יש כל מיני מגבלות ורגולציות. צריך לבדוק איך זה בעולם. חברת ביטוח רפואי תהיה מפוקחת לגבי הבחירה שלהם, שרק אנשים בריאים יוכלו להיות מבוטחים ואנשים חולים לא, ובפרט עניין של חולי המופיליה, אבל זה רק אחת המסקנות. לא זה הדיון שלנו. 

גילת קנת:

אני אגיע לנושא נוסף שהוא כן קשור למה שאתה ציינת כרגע וזה הנושא שהקופות שהן בעצם המבטחות הרפואיות, מפלות. אין להן יחס זהה לחולי ההמופיליה. יש קופה מסוימת שתרופה רשומה, לא מוכנה להכניס אותה משיקולי עלות, וליאורה אולי תרחיב על זה אחרי כן את הדיבור.

היו"ר ישראל אייכלר:

אולי נעשה עכשיו הפסקה בגלל שאני צריך לשבת בנשיאות הכנסת. אנחנו נעשה את זה קצר. אני אחזור בעזרת השם מייד אחרי הישיבה. 


(הישיבה נפסקה בשעה 12:02 ונתחדשה בשעה 12:26.)


היו"ר ישראל אייכלר:

אנחנו מסיימים את ההפסקה ופותחים שוב את הדיון בנושא חולי המופיליה בישראל, פניות ציבור. הציגה את הנושא פרופ' גילה קנת, מנהלת המרכז הארצי להמופיליה שהוא מרכז חשוב מאוד שרק מי שנזקק לזה יודע כמה הוא חשוב. נמצאים פה נציגי משרד הבריאות ושירותי בריאות כללית. אנחנו נמשיך את הדיון מכאן.

עכשיו זכות הדיבור מגיעה לגברת המנהלת של העמותה, ליאורה טבת.

ליאורה טבת:

סיכמתי עם דינה - - - 

היו"ר ישראל אייכלר:

דינה צ'רנו, מנהלת תחום זכאות בשב"ן במשרד הבריאות.

ליאורה טבת:

יש לנו בעיה עם תרופה שנמצאת בשימוש. קופות חולים כמו מכבי וכללית משתמשות בה. זו תרופה להמופיליהB שהיא עוד יותר נדירה מהמופיליהA ומאוחדת לא מוכנה לתת אותה למטופלים. מדובר בסך הכול ב-10 מטופלים בהמופיליהB במאוחדת. השיפור באיכות החיים ובאיכות הטיפול הוא דרמטי והאנשים האלה, חלקם היו במחקר קליני במשך ארבע שנים והם חזרו אחורה כי מאוחדת לא מאפשרת להם את הטיפול הזה. סיכמתי עם דינה שאני אשלח אליה את הפרטים והיא תעביר את זה למאוחדת.

 יש בעיה הרבה יותר רחבה עם מאוחדת והיא שוועדת חריגים שלהם לא נגישה לעומת שאר הקופות שאני חייבת לפרגן להן בקטע הזה, שוועדות חריגים הן נגישות. אתה יודע, אתה שולח, אתה מקבל אישור לזה ששלחת חומרים, אתה מקבל תשובה. ועדת חריגים של מאוחדת, אתה נותן את החומר, הר קופי. כשאתה מגיע לסניף אתה לא מקבל אישור שנתת משהו ולכן הם לא מרגישים מחויבים לתת לך תשובה. 

יש לי פה השתלשלות עניינים שנה שלמה מול מאוחדת, משפחה אחת. מכיוון שהם לא מקבלים תשובה, אפילו לא את ה-"לא" ממאוחדת, אנחנו לא יכולים לתבוע אותם. 

היו"ר ישראל אייכלר:

הזמנו את אנשי מאוחדת? 

אתי שבתאי:

כן.

היו"ר ישראל אייכלר:

אני צריך להיות הגון שהם לא נמצאים, אז זה מבחירה שלהם, לא שלנו.

ליאורה טבת:

שוב, זה רק מוכיח שהם מתחמקים. אז זה, דינה, לטיפולה ואני אעביר לה את החומר.

היו"ר ישראל אייכלר:

אין איזה הוראות משרד הבריאות שוות לכל הקופות?

דינה צ'רנו:

יש הוראות מאוד מדויקות על עצם קיום ועדת החריגים בכל קופה, איך היא צריכה להתנהל. 

היו"ר ישראל אייכלר:

לצורך הפרוטוקול אומרת זאת דינה צ'רנו, מנהלת תחום זכאויות וההשתתפויות בשב"ן. אז את אומרת שצריך להיות שוויון בין כל הקופות.

דינה צ'רנו:

לגבי אופן התנהלות ועדת החריגים, לא לגבי כמובן התוצאות. יש איזשהו צוות כרגע שנמצא במשרד הבריאות ומטפל בכל נושא ועדת החריגים.

היו"ר ישראל אייכלר:

בכל הקופות?

דינה צ'רנו:

בכל הקופות, כן, ואנחנו באמת בוחנים את ההתנהלות ואופן קבלת ההחלטות שלהם. אני במקרה הבן אדם הנכון גם בכובע הזה להעביר אלי את הנושא של ועדת החריגים ואני אבדוק גם את זה.

היו"ר ישראל אייכלר:

מי עוד רוצה לדבר? אברהם, אתה רוצה לדבר על משהו שאתה רוצה שזה יהיה בפרוטוקול?

אברהם רכניצר:

אנחנו דיברנו על הנושא בישראל מכיוון שהאבחון של המחלה הוא עם הזמן של הברית. בזמן של הברית הילד מדמם ובדרך כלל הוא מגיע למיון ולא מחפשים את הבעיה של הקרישה. קודם כל מנתחים, תופרים ולפעמים אפילו פעמיים.


היו"ר ישראל אייכלר:

לא בודקים? אם אני הייתי רופא, דבר ראשון כשילד מדמם הייתי רואה מה מצב הקרישה.

אברהם רכניצר:

נכון. לא בודקים. הם לוקחים אותו לחדר ניתוח ומנתחים אותו. לפעמים ילד נותר מאושפז כמה ימים עד שהוא מקבל את האבחון שלו. שלושה ימים גם כן.

היו"ר ישראל אייכלר:

זו בדיקה מאוד קלה, לא?

אברהם רכניצר:

נכון, בדיקה פשוטה לגמרי. אנחנו יכולים לבקש שאפילו יעשו את הבדיקה הזאת לכל היילודים שהם צריכים לעבור ברית.

יאיר בירנבאום:

יש הרבה מחלות שאפשר לאבחן אותן ברגע שהתינוק נולד, ויש לנו פה בארץ מערכת מאוד מפותחת שכל תינוק נבדק לסדרה שלמה של מחלות, אבל לא לכל המחלות האפשרויות. אם רוצים לעשות משהו בעניין הזה, זה צריך ללכת דרך ועדת הסל. אני הייתי חבר בוועדת הסל ארבע שנים והיו מגיעות בקשות, למחלה איקס אנחנו רוצים שתכניסו את זה לאבחון שנעשה מייד אחרי הלידה כמו בלוטת התריס אוPKU ששם קשה לאבחן את זה ולכן מאבחנים כבר שנים מראש.

אברהם רכניצר:

מגיעים למיון ולא בודקים בדיקת קרישה ולא בודקים רמת פקטור. לפעמים הילד נמצא בסכנת חיים. יש איבוד דם והיו מקרים של ממש סכנת חיים. 

אפשר גם להנחות את המוהלים שכשיש מצב של דימום, לפעמים הם נותנים לעצמם סמכות ואנחנו מכירים את זה, ולא מפנים לחדר מיון. אנחנו מכירים הרבה מקרים כאלו שהם מנסים בעצמם.

היו"ר ישראל אייכלר:

זה הדבר הראשוני שמוהל עושה. 

אברהם רכניצר:

נכון, אבל הם מפחדים שאם הם ישלחו למיון אולי יתנו את האשמה במוהל כי אולי הוא עשה משהו לא טוב. 

יאיר בירנבאום:

זה בדרך כלל יותר שכיח ממה שהמופיליה. צריך לשים את הדברים בפרופורציה.

אברהם רכניצר:

אז הם באמת לא תמיד שולחים. היה לנו מקרה שהמוהל הגיע אליהם הביתה והוא אמר, אני אשב פה כל הלילה עד שהדימום יפסיק. 

היו"ר ישראל אייכלר:

וזה היה חולה המופיליה?

אברהם רכניצר:

כן.

היו"ר ישראל אייכלר:

והיה רקע משפחתי כזה.

אברהם רכניצר:

הם לא ידעו, זה מישהו חדש, מוטציה חדשה. 

ליאורה טבת:

30% מהלידות של ילדים עם המופיליה הם מוטציה ראשונה, מה שנקרא. אין רקע משפחתי. 

היו"ר ישראל אייכלר:

אני רוצה לשאול את הפרופסור שאלה כי אני אוהב ללמוד דברים. אפשר להניח שאימא שהעבירה את ההמופיליה מהמשפחה שלה לילד, יותר סביר שיש לו המופיליה מאשר ילד רגיל שאין שם רקע משפחתי? 

גילת קנת:

בהחלט, מפני שההמופיליה יושבת על אחד מכרומוזומי האיקס של האימא. לכל בן או בת שנולדים לה היא נותנת אחד מהכרומוזומים האלה, זאת אומרת הסיכוי של אם שהיא נשאית להעביר את ההמופיליה לבניה הזכרים הוא 50%. לעומת זאת, מאחר וההמופיליה מאוד נדירה באוכלוסייה, הסיכוי למקרה חדש, למוטציה חדשה הוא מאוד מאוד נמוך ושכיחות ההמופיליה בכלל היא 1 ל-5,000 לידות זכר. 

היו"ר ישראל אייכלר:

אז זה מה שהבנתי ולכן כשיש ברית אצל משפחה שהאימא נשאית, אז צריך להודיע למוהל קודם, שיידע.

אברהם רכניצר:

אז הם יודעים, אז אין בעיה. הבעיה היא באלו שלא יודעים וקורה פתאום דימום ולא יודעים למה, אז לפעמים מנסים להסתדר לבד.

היו"ר ישראל אייכלר:

תמיד מוהל צריך להסתדר קודם. הוא צריך לעצור את הדם.

אברהם רכניצר:

נכון.

היו"ר ישראל אייכלר:

למה אין נוהל שכשמגיעים למיון, תינוק אחרי ברית שמדמם, דבר ראשון לבדוק מה מצב הקרישה שלו?

ציון שלוסברג:

אני רוצה רגע להגיב על הנקודה הזאת שדיברו, שני דברים: אחד, לגבי בדיקות סקר כמו שאמר יאיר בירנבאום לגבי העניין של כל מה שקורה בבדיקות סקר, שבדיקת סקר אמור להיעשות דרך ועדת הסל. 

היו"ר ישראל אייכלר:

כן, אבל זה לא הנושא שלנו.

ציון שלוסברג:

בואו נדבר עכשיו רגע על מקרה - - - 

היו"ר ישראל אייכלר:

מקרה שילד כבר בא עם דימום אחרי ברית.

ציון שלוסברג:

במקרה עבדכם הנאמן גם מרכז את כל הנושא של סיבוכי בריתות במשרד ואנחנו מקבלים את כל הדיווחים שמגיעים מבתי חולים על סיבוכי בריתות. יש סדר גודל של 60-70 מקרי דימומים בשנה מתוך 70,000 בריתות שמתוכם אני לפחות לא נתקלתי לפחות בשנה אחרונה בשום מקרה המופיליה שאבחנו. אני לא יודע מה היה בפועל כי אני מתאר לעצמי שגם הסטטיסטיקה - - - 

היו"ר ישראל אייכלר:

כן, זה גם סביר לפי מה שאמרה הפרופ'. ההימצאות של המחלה הזאת, זה סביר שמתוך 60-70 בשנה לא יהיה. גם אם זה דימומים, אז שלא תמצא, אבל אחת לשלוש שנים זה יכול לקרות, אבל אז צריך באמת לוודא את זה שזה לא זה.

ציון שלוסברג:

יתרה מזאת, אל תשכחו שה-60-70 מקרים של סיבוכים שמתוכם יש לא מעט דימומים שמגיעים בסוף ומדווחים אלינו, יש אולי פי 3 סיבוכים של דימומים שקורים בבית הנימול, שהמוהל השתלט עליהם.

היו"ר ישראל אייכלר:

אם המוהל השתלט אז כנראה שזה לא המופיליה.

ציון שלוסברג:

אבל גם אלה שלא השתלטו עליהם זה לא המופיליה. מה שעכשיו אמרתי, ה-60-70 מקרים שמתוכם יש דימומים שמגיעים לבתי חולים ומדווחים אלינו, בסוף זה לא המופיליה, זה דימום קצת יותר משמעותי, זה משהו אחר שהוא סביב הברית. 

אני רוצה לומר שקודם כל הסטטיסטיקה לא מייצגת באמת שכל מי שעכשיו בא עם דימום כבד, זה המופיליה. זה דבר ראשון. דבר שני, אנחנו כרגולטור, כמערכת בריאות, כמו שאמר פה ידידי הנכבד, הספר של ההכשרה של רופא ילדים, נלסון כמדומני, זה ספר בגודל כזה. אנחנו יוצאים מנקודת הנחה שכל רופא ילדים אמון שעובד במיון יודע מה לעשות לפי חומרת המצב. לא כולם מגיעים לניתוחים או לפרוצדורות כאלה של לעצור. רובם, מה שאני רואה בדיווחים שמדווחים אלינו, נשארים להשגחה כמה שעות, הדימום נעצר ומשחררים אותם הביתה. לא ראיתי עוד אף אחד שבאמת נמצא בסוף כהמופילי, מהבחינה הזאת. אני מתאר לעצמי שהסטטיסטיקה לא משקרת, אבל אל תשכח שהסטטיסטיקה הזאת מתורגמת בסוף לפעמים על פני חמש שנים ולא על פני שנה.

אברהם רכניצר:

אני רוצה רק להגיב שבעצם אם הוא טוען שמדובר רק ב-70 מקרים של סיבוכי בריתות ואנחנו מדברים על בין שבע ל-12 לידות כאלו בשנה, אז מדובר בין 10% ל-16%-17% שזה אחוזים ניכרים. ניקח מ-70 ילדים את בדיקת הקרישה הזאת וזה יעלה 3,500 שקל למדינה, אז מה קרה? מה הבעיה בזה? 

דינה צ'רנו:

תרשה לי שנייה לתקן רק את האחוזים כי מדובר לא בשבעה עד 12 שמגיעים בעקבות הדימום לחדר מיון, כי לפחות מחצית מהם אם לא יותר אם הבנתי, מוכרים מראש. מדובר בארבעה מקרים כנראה.

גילת קנת:

את צודקת. 

יאיר בירנבאום:

אין טעם להוציא הנחיה למקרה כל כך נדיר. אתמול עשו ריענון אצלנו, שאלו את מנהלי המיון, כולם אמרו שברור שחושבים על זה, אבל זה מגיע לארבעה-חמישה מקרים בשנה של המופיליה חדשה שלא יודעים.

ציון שלוסברג:

רק בזכרים?

קריאה:

כן.

יאיר בירנבאום:

אבל לחדר מיון מגיעים עשרות אלפי ילדים. 

קריאה:

אתה מוותר על ארבעה הילדים האלה?

יאיר בירנבאום:

לא מוותרים על אף אחד אבל יש הרבה מחלות אחרות. אי-אפשר להוציא סט הנחיות למיון מה לעשות בכל מקרה. 

היו"ר ישראל אייכלר:

ד"ר בירנבאום, אני חושב שלא צריך להיות הנחיה שכל ילד, כל הבן היילוד היאורה תשליכוהו, שצריך לעשות בדיקות לכל ילד שנולד, אבל היות ואנחנו ממוקדים בארבעה ילדים, ב-50% או יותר מזה יש רקע, אז ילד שיש רקע צריך לבדוק. 

יאיר בירנבאום:

זה נעשה.

היו"ר ישראל אייכלר:

אז איפה פה הבעיה? כשאין רקע. כמה אחוז מחולי ההמופיליה, אין להם רקע? 

יאיר בירנבאום:

30%. 

היו"ר ישראל אייכלר:

אז אם יש חמישה ילדים - - - 

גילת קנת:

החמישה זה ה-50%. בארץ נולדים מדי שנה בין שבעה ל-12 ילדים המופיליים. כמחציתם הם מקרים שידועים מראש. הם לא יגיעו עם סיבוכי דימום כי הם מקבלים את כל ההנחיות. 

היו"ר ישראל אייכלר:

מצוין.

גילת קנת:

אנחנו מדברים כרגע על אותם - - - 

היו"ר ישראל אייכלר:

על האחרים. אני רוצה לשאול אם יש בדיקה רגילה שיכולה להראות שיש פה בעיה בקרישה. 

גילת קנת:

אכן כן. 

היו"ר ישראל אייכלר:

וזה לא צריך להיות יקר. כל בדיקה של הטרומבוציטים רואים מייד.

אברהם רכניצר:

בדיקה פשוטה. 

היו"ר ישראל אייכלר:

PTT. למה אמרת 3,500 שקל?

אברהם רכניצר:

לא, אני אמרתי שאם נעשה לכל הילדים האלו שמגיעים עם סיבוכים אחרי ברית. 

היו"ר ישראל אייכלר:

לא עושים לילדים בדיקת PTT?

גילת קנת:

לא. 

ציון שלוסברג:

תראו, אני רוצה לסכם ברשותך, כבוד היושב-ראש. בוא נבין רגע שכמערכת רגולטורית יש אין-ספור מקרים קליניים. הרי לא עכשיו נתייחס ונוציא הנחיה, מישהו מגיע עם גלי חום, תבדוק לו א, ב, ג. אנחנו מדברים פה על שלושה, ארבעה, חמישה מקרים בשנה. אנחנו לא יכולים להוציא הנחיה קלינית להסביר למיונים ולרופאים המוכשרים שעובדים במדינת ישראל מה צריך לעשות. הם לפי התוואי בשטח, לפי המקרה, לפי נטילת אנמנזה, לפי הבדיקה הפיזיקלית, לפי סיפור המקרה, לפי ההיסטוריה הרפואית יודעים מה לעשות. אם צריך להפעיל כלי כזה או אחר של בדיקת דם או בדיקה אחרת או פרוצדורה אחרת, הם יודעים מה לעשות. לא תפקידו לבוא וללמד את בתי החולים מה לעשות. 

היו"ר ישראל אייכלר:

אני רוצה לתרגם את מה שאתה אומר בשפה של בעלי בית פשוטים. אתה אומר שכל רופא יודע שאם ילד בא עם דימום, לא משנה אם הוא קיבל חור בראש או ברית מילה או כל דבר אחר, הוא יודע שצריך להיות ער לעניין של הקרישה, שאם זה לא עוצר מייד, אז הוא צריך לעשות בדיקה של קרישה.

ציון שלוסברג:

בדיוק.

היו"ר ישראל אייכלר:

זה כן צריך להיות בהנחיות?

ציון שלוסברג:

לא, ההנחיה הזאת היא ברורה וידועה לכל רופא שעוסק במדינת ישראל בתחום - - - 

היו"ר ישראל אייכלר:

אז אולי צריך לרענן את הדבר הזה?

ציון שלוסברג:

מה זה לרענן? 

היו"ר ישראל אייכלר:

שצריך לבדוק האם הקרישה בסדר או שאתה אומר שזה כמו להגיד לרופא לבדוק חום. 

ציון שלוסברג:

כן, זה היינו הך. 

היו"ר ישראל אייכלר:

אני אשאל את פרופ' קנת. יש מקרים שפספסו ילד?

אברהם רכניצר:

אנחנו לא יכולים לדעת.

היו"ר ישראל אייכלר:

אני שואל שאלה מאוד מעשית, כי אם אומר ד"ר שלוסברג שהרופא יודע כמו למדוד חום, הוא יודע שיש דימום, הוא צריך לבדוק קרישה, אז אין בעיה. 

גילת קנת:

יש עכשיו מקרה ספציפי של משפט שמתנהל נגד אחד מבתי החולים במדינת ישראל, לא תל השומר, משפט על מיליונים שטוענים שפספסו ילד. זה היה בשנות ה-70' במדינת ישראל. 

היו"ר ישראל אייכלר:

טוב, אז בואו נעבור לבעיות האמיתיות שיש לכם, מה שאנחנו יכולים לפתור. 

גילת קנת:

אני חושבת שלגבי הנושא הביטוחי שציינו אותו, הבנו שמדובר במערכות פרטיות ושאנחנו לא יכולים להביא את זה כאן לוועדה.

היו"ר ישראל אייכלר:

יש לי השגה בעניין. אני רק צריך להתייעץ עם כלכלנים מה המשוואות בתחומים אחרים, מה המגבלות והרגולציות ששוק ההון עושה לבנקים בנושאים אחרים ולראות האם אי-אפשר להשליך איזושהי מגבלה לגבי ההפקרות, להגיד לכל אחד, אני לוקח רק אנשים בריאים לביטוח בריאות, גם אם הוא פרטי. נבדוק את זה. 

דינה צ'רנו:

אבל שוב, הכתובת זה הממונה על שוק ההון.

היו"ר ישראל אייכלר:

בוודאי. הרבה פעמים הממונה על שוק ההון מגיע לפה. אם אנחנו עושים דיונים על זה שצריך לשלוח לכל קשיש מכתב על הפנסיה שלו, על אחת כמה וכמה כשמדובר בחולי המופיליה שסובלים מאפליה בתחום הרפואה, אנחנו צריכים לדון על זה בכנסת הבאה כמובן.

גילת קנת:

אנחנו ניהלנו כאן דיון קצר על נושא של טיפולי שיניים, שטיפולים משמרים מגיעים לפי חוק עד גיל 18 ושיקום הפה מעבר לגיל מסוים, והטענה שהועלתה על ידי עמיתיי הייתה שחולי ההמופיליה לרוב אינם יכולים לנצל את הטיפולים האלה במסגרת הקהילה, ואני מבהירה שהכוונה לא קהילה רופאי שיניים פרטיים בחוץ אלא המסגרות של כללית סמייל או של מכבידנט, המסגרות החוקיות של הקופות, כי רופאי הקופות פוחדים לגעת בחולי ההמופיליה.

היו"ר ישראל אייכלר:

יש רופאים מומחים לזה?

גילת קנת:

בדרך כלל הרופאים המומחים לזה יושבים במרפאות שיניים מיוחדות בבתי החולים ואז מתחילה בעיית מימון, מי מפנה.

היו"ר ישראל אייכלר:

הדסה למשל, יש לו רפואת שיניים, בית ספר שלם.

גילת קנת:

להדסה יש, לתל השומר יש. 

היו"ר ישראל אייכלר:

נו, אז יש לו בעיה עם מימון? 

גילת קנת:

זורקים את החולים, תלך-תבוא עם טופסי 17. לא מוכנים לממן להם את הטיפולים. 

היו"ר ישראל אייכלר:

למה שקופת חולים לא תיתן טופס 17? 

ליאורה טבת:

הם אמורים לתת.

גילת קנת:

הם אכן נותנים אבל זה לוקח זמן. 

ליאורה טבת:

זה לוקח זמן ומלחמה. 

היו"ר ישראל אייכלר:

זמן זה הדבר הכי מצוי בבתי החולים. 

אברהם רכניצר:

לא, אבל צריך להילחם על זה. 

ליאורה טבת:

למה על כל טופס 17 כזה צריך להילחם?

אברהם רכניצר:

למה העמותה צריכה להיכנס לכל תיק?

היו"ר ישראל אייכלר:

למה צריך להילחם? אמרת שהם נותנים. 

אברהם רכניצר:

אנחנו מתערבים בזה.

היו"ר ישראל אייכלר:

בוא נבקש שתהיה הוראה לקופות החולים שילד שיש לו המופיליה, זה דבר כל כך פשוט, אני לא חושב שצריך להגיד את זה.

דינה צ'רנו:

אני רוצה רק לעדכן שגם אני, פשוט דיברנו על זה קודם, אמרתי שבדקתי אצלנו. התלונות הפרטניות מגיעות לנציבות קבילות הציבור. לא מצאנו פרט לקבילה אחת שהסתיימה בכך שהילדה קיבלה באמת את הטיפול. ביקשתי שאם יש מקרים, אם רואים שעולה משהו רוחבי, משהו עקרוני של הקופות, להעביר אלינו לבדיקה וגם אם יש פניות פרטניות שצריך לטפל, להעביר לנציבות. 

היו"ר ישראל אייכלר:

בכל אופן ילד שיש לו בעיה, שיתנו לו מייד טופס 17 לגבי רופא שיניים שמתאים לטפל בו. 

דינה צ'רנו:

ושוב להדגיש שחולי המופיליה מקבלים את הזכאות בסל כמו כל הילדים וכל החולים, לא פחות ולא יותר.

היו"ר ישראל אייכלר:

כן, אבל צריך רופא מומחה לזה. לא כל רופא שיניים יכול.

ציון שלוסברג:

צריך את המעטפת של המרפאה בבית החולים שתיתן את פקטורי הקרישה והדברים האלה, וזה ניתן גם היום. 

היו"ר ישראל אייכלר:

הפרופ' אומרת שיש רופאים שפוחדים לגעת.

ציון שלוסברג:

אולי תחדדי קצת את הנקודה, שלמעשה מדובר שבמרפאות בחוץ פוחדים לגעת.

היו"ר ישראל אייכלר:

גם אני לא הייתי רוצה שיטפלו בחוץ כי יכול לקרות משהו.

ציון שלוסברג:

בתי החולים מכסים את עלות הפקטורים, מכסים את כל טיפול המעטפת, רק שהם דורשים תשלום על פרוצדורות מסוימות שהן לא בסל גם בחוץ. 

היו"ר ישראל אייכלר:

מה אתה מתכוון, לכתר ולמבנה?

ציון שלוסברג:

למשל, נגיד לצורך העניין עקירות כירורגיות, דברים כאלה שגם בחוץ ילד היה משלם עליו.

היו"ר ישראל אייכלר:

בקיצור, שהם לא יהיו שונים משאר הילדים בארץ.

ציון שלוסברג:

כן, הם לא שונים גם ככה.

גילת קנת:

עוד נושא אחד של הפניות וטופסי 17, אני אומר בקצרה. נשאיות המופיליה הרבה פעמים הולכות לקבל יעוץ גנטי בקהילה ומסרבים להפנות אותם למרכז הארצי להמופיליה בשיבא. הם אומרים להם, לא צריך, אנחנו נותנים את הייעוץ הגנטי, וזה לא נכון מפני שאצלנו נמצא מאגר הנתונים המשפחתי, אצלנו נמצא ריכוז המוטציות שגורמות למחלה ואנחנו יכולים לתת את הייעוץ היעיל ביותר איך למנוע ומתי לאבחן ומה לעשות. זו בעיה שהרבה פעמים הקופות לא יודעות או הרופאים בחוץ לא יודעים שאם אתה מפנה נשאית המופיליה למרכז המופיליה, זה לא כרוך להן באיזו עלות. זה בסדר, אנחנו מבקשים את האנשים האלה שיבואו אלינו באהבה רבה כי אנחנו יודעים שאנחנו יכולים לעזור - - - 

היו"ר ישראל אייכלר:

הקופה לא תצטרך לשלם לכם?

גילת קנת:

הקופה תיתן טופס 17 למרכז המופיליה. הרבה פעמים נשאית המופיליה בעצמה, יש לה רמת קרישה נמוכה והיא בעצמה, ניתן להגדיר אותה כחולת המופיליה קלה.

היו"ר ישראל אייכלר:

מספיק שהיא נשאית.

גילת קנת:

נכון.

היו"ר ישראל אייכלר:

השאלה אם משרד הבריאות יוכל לקבוע שנשאית של הגן הזה, כשהיא באה להתייעץ בעניינים גנטיים, שיאפשרו לה ללכת למרכז להמופיליה עם טופס 17. 

ציון שלוסברג:

ועד עכשיו לא מאפשרים להם?

יאיר בירנבאום:

סליחה שאני קוטע, אני מוכן להמר שחלק נתקל בקשיים והרוב לא נתקל בקשיים.

היו"ר ישראל אייכלר:

הוועדה הזאת בכלל עוסקת רק בבעיות, לא ברגיל.

גילת קנת:

החלק שנתקל בקשיים זה הפריפריה לצערי הרב.

דינה צ'רנו:

הקופות מחויבות לספק. אם הם רואים שיש משהו בפריפריה שיכול לספק את המענה, אז בוודאי שהם יפנו לשם.

גילת קנת:

מה שאני אומרת זה שטיב המענה אינו זהה.

ציון שלוסברג:

בפריפריה.

גילת קנת:

אכן. 

ליאורה טבת:

בגלל שאצלנו יש המיפוי של המוטציות. אין את זה במקום אחר. 

גילת קנת:

אני יכולה להרחיב עוד נקודה אחת, ברשותך?

היו"ר ישראל אייכלר:

כן, יש לנו עוד תשע דקות. 

גילת קנת:

אז אני אעלה את הנקודה בדקה אחת. אני יודעת שאנחנו נמצאים כרגע בחלון זמנים רגיש בגלל דיוני ועדת הסל ואני לא הולכת לשים על השולחן הזה תרופות חדשות. אני בהחלט מכבדת את דיוני הוועדה ואת המנדט שלהם. אני רק הולכת להעלות במשפט אחד את הנושא שאחת התרופות שהוגשה לסל עבור חולי ההמופיליה עדיין לא רשומה. אם ניתן לזרז את הרישום - - - 

איאת עיסה:

איזו תרופה? 

גילת קנת:

המליברה. רשומה לחולי נוגדים בלבד. היא לא נרשמה עדיין להמופיליה ללא נוגדנים.

איאת עיסה:

אין לנו שליטה בזה. החברה מגישה את ההתוויה.

היו"ר ישראל אייכלר:

אולי תגידי את השם לפרוטוקול שידעו מי הדוברת.

איאת עיסה:

קוראים לי איאת עיסה ממחלקת רישום, משרד הבריאות. 

היו"ר ישראל אייכלר:

רוקחת. 

איאת עיסה:

רוקחת. 

היו"ר ישראל אייכלר:

מה את אומרת, שיש?

איאת עיסה:

התרופה הזאת שהם מדברים עליה נרשמה עכשיו.

גילת קנת:

לבעלי נוגדנים. יש שתי אוכלוסיות של חולי המופיליה שיכולות ליהנות ממנה, אחת זה חולים בעלי נוגדנים לפקטורי קרישה, ושנייה זה חולי המופיליה A ללא נוגדנים לפקטורי קרישה. היא אושרה על ידי ה-FDA  - - - 

ציון שלוסברג:

אבל מה השאלה עכשיו לזה אם עדיין היא לא רשומה בארץ? היא מסבירה לכם שזו פונקציה שהחברה שמייבאת את התרופה לארץ צריכה לפתוח תיק רישום - - -. יש הרבה תרופות שנמצאות בתוך הצינור מהבחינה הזאת - - - 

גילת קנת:

מה שזה אומר, אם אפשר לבקש הליך של רישום מזורז כדי שוועדת הסל תוכל לדון עליה.

היו"ר ישראל אייכלר:

אם דנים בתרופות שהתחילו את התהליך ואם הן בסוף הדרך, אז הוועדה, זה אני יודע מידע אישי, הוועדה דנה בזה, אבל אם זה לא נרשם בסוף במדינת ישראל, אי-אפשר לתת אותה, אבל זה לא ייחודי להמליברה. 

ליאורה טבת:

ההתוויה השנייה אושרה?

איאת עיסה:

למיטב זכרוני ההתוויה השנייה אושרה בוועדה המייעצת ועכשיו התרופה הזאת נמצאת בדיוני הסל.

היו"ר ישראל אייכלר:

התרופה הזאת כבר נמצאת בדיוני הסל?

איאת עיסה:

כן.

היו"ר ישראל אייכלר:

את ידעת מזה?

יאיר בירנבאום:

כן, כן, אנחנו יודעים מזה. 

גילת קנת:

רק לא רציתי שהיעדר רישום - - - 

היו"ר ישראל אייכלר:

אז את שמעת מהרוקחת שהיא כן נרשמה או בתהליך רישום? ואתה אומר שבתהליך רישום כבר דנים. 

יאיר בירנבאום:

אם היא לא הייתה בתהליך רישום, זה לא היה עובר. החברה הייתה מגישה, זה לא היה מגיע לדיון.

היו"ר ישראל אייכלר:

וזה נמצא בדיון? אתה עדיין בוועדת הסל?

יאיר בירנבאום:

לא, אני לא, אבל זה נמצא בדיון. 

היו"ר ישראל אייכלר:

אז אני רוצה רק לסכם. אני אתחיל אפילו מהסוף. אנחנו מבקשים ממשרד הבריאות להנחות את הקופות לתת טופס 17 לאימהות נשאיות המופיליה שיוכלו לבוא להתייעץ במרכז להמופיליה. 

דינה צ'רנו:

שוב, ההתחייבות או ההפניה זה בעקבות צורך רפואי. אם יש צורך רפואי, הם נותנים את זה ממילא. אם אין צורך רפואי, הם לא יתנו.

היו"ר ישראל אייכלר:

אז אנחנו כוועדה אחרי דיון שהיה לנו ביחד, מבינים שנשאית שאולי תלד ילד חולה המופיליה, זכותה להתייעץ עם המרכז.

דינה צ'רנו:

בוודאי זכותה קיימת.

היו"ר ישראל אייכלר:

ואנחנו צריכים להגן על הזכות הזאת בסך הכול.

דינה צ'רנו:

הן מקבלות את ההפניה ובמידה ויש מקרה ספציפי שלא מקבל את ההפניה, אז מעבירים את זה לטיפול של הנציבות. אין כאן בעיה.

היו"ר ישראל אייכלר:

אם צריך נציבות, זו בעיה. אני רוצה שזה יהיה בנורמה.

דינה צ'רנו:

שוב, כיום אנחנו לא מכירים מקרים שביקשו ולא קיבלו. 

היו"ר ישראל אייכלר:

את לא מכירה ואני לא מכיר, אבל הם מכירים כי הם עוסקים בזה. 

גילת קנת:

הבעיה היא שהנשים האלה הולכות ליועצים גנטיים בפריפריה ואומרים להם, אתם לא צריכים ללכת למרכז המופיליה. 

דינה צ'רנו:

סליחה שאני אומרת, זה לא נכון להוציא הנחיה על מקרים תיאורטיים שיכול להיות שקרו ויכול להיות שלא קרו בלי שיש לי באמת איזשהו קייס. אם אני רואה שיש לי כמה מקרים שמצביעים על בעיה רוחבית, אני מוציאה הנחיה. כל עוד אני לא רואה שבאמת יש בעיה, אני לא יכולה להוציא הנחיה.

היו"ר ישראל אייכלר:

טוב, אז היות והיה פה דיון בוועדה, יושב-ראש הוועדה לפניות הציבור של הכנסת מבקש ממשרד הבריאות לשמוע מה שאומרת המנהלת של המרכז להמופיליה, שיש כן מקרים של נשאיות שלא מקבלות אישור, ושתצא הנחיה שכל מקרה של נשאית שבאה, שיאפשרו לה ללכת להתייעץ במרכז. זה מה שהוועדה מבקשת.

דינה צ'רנו:

אז אנחנו מבקשים אם אפשר להעביר אלינו את החומר ואת הבעיות. אנחנו נפנה לקופות ונראה אם אכן יש בעיה וצריך להוציא הנחיה, אנחנו בהחלט נוציא הנחיה.

היו"ר ישראל אייכלר:

אז יש לכם משימה, תעבירו את זה לגברת דינה צ'רנו. 

עכשיו לגבי טיפולי שניים, כנ"ל. גברת צ'רנו, גם לגבי טיפולי שיניים אני רוצה אותו דבר, שלא יהיו עיכובים בטופס 17 לילדים שצריכים טיפול שיניים מיוחד בגלל שהם חולי המופיליה.

הוועדה דנה בנושא של קשיים לבטח בביטוחים רפואיים לחולי המופיליה. הוועדה תפנה לרשות שוק ההון הביטוח והחיסכון במשרד האוצר, נוציא מכתב לשר האוצר ולסגנו כי הוא ממונה על שוק ההון, יצחק כהן, ליזום פתרון ביטוחי עבור חולים, במיוחד חולי המופיליה, ולהתקין תקנות שיוכלו לפקח על חברות הביטוח בבחירת המטופלים שלהם ובמיוחד חולי המופיליה. אנחנו נבדוק גם את הרגולציה שקיימת בחקיקה על חברות ביטוח, הם יש משהו מקביל כדי שנוכל להחיל גם את העניין הזה.

הוועדה מבקשת ממשרד הבריאות להעביר נוהל אחיד לוועדת חריגים. גב' צ'רנו, מנהלת זכאויות בשב"ן אמרה שכבר בודקים את זה. הוועדה תשמח לקבל את תוצאות הבחינה שלכם והבדיקה.

לגבי מה שדיברתם, אני לא מסיק שום מסקנה לגבי העניין של הבריתות כי אנחנו הבנו שהנושא בטיפול. 

לגבי קופת חולים מאוחדת, הוגשה פה תלונה שהם לא מוכנים לאפשר לעשרה חולים תרופה לחולי המופיליה. נציגת משרד הבריאות תעביר את השאלה למאוחדת ותבדוק האם ועדת החריגים נגישה כבשאר הקופות.

תינוק שמגיע למיון אחרי ברית מילה עם דימום, יש לבדוק את מצב הקרישה באופן כללי. משרד הבריאות אומר שהרופאים עושים את זה בלאו הכי, נכון? 

ציון שלוסברג:

כל מקרה קליני מנוהל על פי - - - 

היו"ר ישראל אייכלר:

הוועדה מבקשת שמשרד הבריאות ירענן את ההוראה הזאת שהיא מובנת מאליה, שכשבא ילד עם דימום צריך לבדוק את הקרישה.

ציון שלוסברג:

שוב אני אומר, אין הוראה אלא זו ההתנהלות הנורמטיבית של כל מיון על הצוות הרפואי שמטפל שם. 

היו"ר ישראל אייכלר:

אז בקשתנו היא שכן תהיה הוראה כי אני מניח שיש הוראה למדוד לו חום כשבא ילד חולה. 

ציון שלוסברג:

אין הוראה לעוד הרבה דברים.

היו"ר ישראל אייכלר:

אבל היות וזה דבר נדיר, אז אולי צריך להזכיר. אם אין הוראה, שתהיה תזכורת. 

ציון שלוסברג:

אני אומר ליושב-ראש, ברגע שאנחנו מנהלים בצורה רגולטורית מהכוונה של הכנסת לצורך העניין מקרה קליני מסוים מה לעשות איתו, לא יהיה לזה סוף. כל דבר עכשיו יהיה עוד ועוד דברים.

היו"ר ישראל אייכלר:

הוועדה רושמת את זה גם במסקנות. היום אין מודעות מספקת להמופיליה בחדרי המיון.

ציון שלוסברג:

אני לא מסכים עם הטענה הזאת. 

היו"ר ישראל אייכלר:

עכשיו אנחנו לא בוויכוח, עכשיו אנחנו בסיכום ההחלטות של הוועדה. כ-30% מהתינוקות נולדים למשפחות בהן אין המופיליה, אבל בדרך כלל מגלים את ההמופיליה לפני זה. 

ציון שלוסברג:

30% מהתינוקות ההמופיליים, יש להם מוטציה חדשה. זה לא 30% מהתינוקות נולדים עם המופיליה.

היו"ר ישראל אייכלר:

ומה אני אמרתי? אני דיברתי על 30% מהתינוקות ההמופיליים. 

ציון שלוסברג:

שאין מוטציה חדשה?

היו"ר ישראל אייכלר:

לא, נולדים למשפחות בהן אין המופיליה. אתה קורא לזה מוטציה, אני קראתי לזה אחרת אבל זו אותה משמעות. 

אנחנו גם נכתוב מכתב אליכם, למשרד הבריאות את הסיכום של הדברים, וגם אתם תשלחו למשרד הבריאות, ואם יש לכם בעיה נוספת אז בעזרת השם בכנסת הבאה המנהלת אתי בעזרת השם בוודאי תהיה פה. אולי גם אני אהיה יושב-ראש, אולי משהו אחר. אולי ניפגש בוועדת הרווחה והבריאות, אבל אני מאחל לכולכם תודה רבה, שנה טובה והרבה בריאות. 


הישיבה ננעלה בשעה 13:01.

